khistorydata/jeongjo-sjw-relations huggingface dataset:
정조 9년
記事官尹行任啓曰。臣敬奉聖諭。馳往傳諭于北部觀光坊昭格署契奉朝賀金致仁所住處。則以爲。校正堂上減下代。更爲啓下事。昨承下敎。而以臣退廢衰昏。冊子校閱。異於職事。雖不得不黽勉仰承。至於堂上啓差。義不敢爲。以此意要政院微稟。卽又史官。臨宣聖旨。諭之以毫無難安。卽爲差下。臣於此。益不勝抑鬱。校書與職務。事面懸殊。聖敎洊勤迷執難改。唯速被譴何惶恐是俟云矣。敢啓。傳曰知道。當於面對時。更有下敎。此意更爲傳諭。
정조 9년
趙興鎭。以兵曹言啓曰。去四月二十六日入侍時。本曹參議柳誼所啓。扈衛廳入直軍官。比之禁旅。宜有間焉。而守宮從事官則摘奸。而兵曹郞廳。不得爲之。本曹判堂。同爲入侍。下詢處之。何如。上曰。判堂往復該廳大將。草記稟處可也事。命下矣。依下敎往復於該廳大將。則以爲。闕內入直軍校。孰非騎省之所管領。而獨扈衛軍官。不屬於騎省。自前巡檢之不及於扈衛廳。似以此也。然騎郞巡檢。旣受御牌。有時摘奸。査現闕直。不害爲警飭之道云。臣之賤見。亦無所異。從今以後。使騎郞行巡檢。何如。傳曰。從便擧行。
정조 9년
呂善亨。以司饔院都提調意啓曰。本院主簿鄭厚祚。以蘇魚所監捉官。方在漁所。而今日政。南部都事遷轉矣。其代。奉事任好常下送。以爲竣事之意。敢啓。傳曰。知道。
정조 9년
徐龍輔。以宣惠廳言啓曰。傳曰。嶺南漕倉。最無奸弊。近年以來。臭載陸續。此蓋道伯守令。不能戢察之致。所係豈但爲經用。誠以鉤拯分俵。民受其弊。前後以臭載一款申飭。不啻嚴截。今年嶺南右後漕倉船隻。各有臭載。若不拔例禁飭。後弊難防。差使員守令。地方官守令。令該曹該廳。以草記別般分等論罪。領運差使員之不勤制船。尤涉無狀。當該僉使等。亦爲指名草記論罪事。命下矣。漕轉事體。本自嚴重。前後申飭。不啻申明。而至於嶺南漕船。當初設施。最稱無弊。挽近以來。臭載相繼。奸僞之日滋。可推而知。況昨年左漕倉船隻致敗時。處分何如。而今年後右漕倉船隻致敗之報。陸續登聞事之驚駭。莫此爲甚。若不別般論勘。後弊難防。誠如聖敎。以言乎都差使員。則裝發時。船隻完頉。沙工勤慢。若能另加察飭。豈有中路此等之弊。以言乎領運差使員。則作綜上來之際。若能躬率格軍。着意相救。亦豈有不能制船。觸碎沈沒之理。以言乎地方官。則指路護送。若能誠勤。亦豈有境內致敗之事乎。論其溺職之罪。俱甚不輕。當該後漕倉都差使員密陽前府使金履鐸。右漕倉都差使員晉州牧使洪秉殷。竝先罷後拿。地方官則凡係臭載。在邑護送掌內則守令。在鎭護送掌內。則邊將。區別論罪。明有定式。行營掌內護送之水使次知擧行。亦有定式。而今此洪忠道致敗。則在於行營掌內。全羅道致敗。則在於法聖掌內。洪忠水使趙心泰。不勤護送之罪。不可依法典罷職而止。亦爲先罷後拿。護送差使員姓名及護送時不勤節次。本道例以敗船形止。先爲馳啓。故姑不條列登聞。論罪一款。待具格狀聞。更爲稟處。法聖僉使成玉。雖與在鎭有異。常時不能檢飭之罪。在所難免。拿問定罪。後漕倉領運差使員薺浦萬戶尹宅輝。右漕倉領運差使員赤梁僉使金尙潤。其所罪犯。尤極痛駭。爲先削職。待諸漕船畢到泊。令該府拿問嚴査。照法重勘。漕倉凡事之不善檢飭。責在道臣。慶尙監司鄭昌順。從重推考。臭載之患。旣在道內。全羅監司李在學。洪忠監司李得臣。亦爲推考。全羅道則鉤拯穀物。依狀聞分俵。待秋改色收捧。明春稅船。一體上納。洪忠道則已拯穀物。隨拯隨分。未拯穀物。罔夜鉤拯。一體分俵。竝依湖南例擧行。沙格監色等敗船情節。另加嚴訊。期於得情之意。竝卽分付於各該道臣。何如。傳曰。戶曹草記。已批下。此草記置之。
정조 9년
趙興鎭。以訓鍊都監言啓曰。本局分授內外山松蟲熾盛。松木多有傷損之慮。依例令字內坊民拾去之意。分付漢城府。何如。傳曰。允。
정조 9년
呂善亨。以摠戎廳言啓曰。以京畿監司罪人金白麟到配啓本。傳曰。所犯不至深重。到配足懲其罪。況摠帥分揀之後。該校不可獨漏。特爲放送。仍本役勿汰事。命下矣。依傳敎。本廳前敎鍊官金白麟。還差使役之意。敢啓。傳曰。知道。
정조 9년
呂善亨。以義禁府言啓曰。全羅道放未放啓本判付內。連値齋日。若令禁府刑曹。依例回啓。必致遲延。禁府所管臨淄鎭定配罪人朴廣源放送事。命下矣。朴廣源。卽爲放送事。分付該道道臣。而此外本府所管罪人仍秩。竝依啓聞施行。何如。傳曰。允。
정조 9년
呂善亨。以義禁府言啓曰。連値齋日。時囚皆令捧供待判下。仍以草記議處照律事。命下矣。時囚罪人成玉。掌內臭載。旣在於因公上京之時。則雖與身在鎭所有異。而護送等節。常時不能檢飭之罪。在所難免。依本律施行。罪取考律文。則續大典漕轉條有曰。漕船上來時。沿邑護送不用心守令僉使萬戶罷黜云矣。成玉罷黜。金履鐸。裝發之時。苟能盡心。隨事嚴束。則臭載之患。必不至此。以此照律罪。取考律文。則大明律不應爲條有曰。凡不應得爲而爲之。事理重者。杖八十。大典推斷條有曰。犯私罪。杖八十。奪告身三等。犯枉法受贓外。笞杖竝收贖云矣。金履鐸。杖八十收贖。奪告身三等。放送。何如。傳曰。允。金履鐸如有功議。各減一等。可也。
정조 9년
呂善亨。以義禁府言啓曰。因黃海道放未放啓本。本府回啓判付內。白川郡中道付處罪人沈頤之。減等事。命下矣。沈頤之。依判付減等。京畿豐德府付處。而仍前罪目。依例發遣府書吏。自白川郡執捉。仍令押送于新定配所。何如。傳曰。付處減等當爲何律。畿邑移配。似無意義。自今宜有一定之制。本府如無可據之例。發遣都事。問議于時原任大臣。以爲定式施行之地。可也。
정조 9년
呂善亨。以刑曹言啓曰。頃因備邊司啓辭。恩彦君房金川所在兩筒所收。從中幻弄之宮監孫哥。令該曹懲治。偸食錢穀。徵給宮房事。命下矣。依傳敎宮監孫胤曾之所偸食稷八石。租一石十斗。一一推給於該宮房。而渠以無賴之輩。假稱宮監。托以收稅。威喝鄕民之狀。極爲無據。其在杜後弊之道。不可不嚴繩。謹按律文。則大明律監守自盜倉庫錢兩條有曰。凡監臨主守。自盜錢兩等物者。一貫之上至二貫五百文。杖九十。續大典戶籍條有曰。役名不以實者。杖一百徒三年。名例云。二罪俱發。以重者論。孫胤曾。依此律從重論。決杖一百後。慶尙道善山府。徒三年定配。卽爲押送之意。敢啓。傳曰。知道。
정조 9년
呂善亨。以刑曹言啓曰。全羅道定配罪人中長城朴宗性。南平崔潭。珍山李奎景等。不得放送。草記批旨內。依下敎卽爲擧行。可也事。命下矣。今此三罪人等。罪犯逆獄。關係甚重。當初出陸減等。已失太寬。而臺啓蒙允之後。金吾尙未及擧行。今若因傳敎全釋。則義理之益晦。隄防之漸壞。誠非細憂。成命之下。不得奉承。不勝惶恐之意。敢啓。傳曰。依初下敎。卽爲擧行。又或遲滯。寧有如許事體。毋或更爲草記。
정조 9년
呂善亨。以刑曹言啓曰。因全羅監司李在學放未放啓本。刑曹所管礪山府徒配罪人李仁輔。谷城縣定配罪人金昌濟。求禮縣定配罪人金德起文德和。羅州牧水軍李甲先等。竝放送事。命下矣。依傳敎李仁輔等。卽爲放送事。發關分付于該道道臣之意。敢啓。傳曰。知道。
정조 9년
備邊司啓目。前坡州牧使柳誼所啓。以防營事陳論者六條。回啓云云。其一。卽將校中久勤人。依水原例。陞付京廳事也。以此分付摠廳爲白乎旀。其一。卽軍器什物之以各邑與京軍門所儲者區劃事也。以此分付摠廳爲白乎旀。其一。卽本牧還穀。無以排巡。有乖半留之規事也。量宜移轉之意。分付該道道臣爲白乎旀。其一。卽官奴婢料條不足之數。以他穀區劃事也。還穀雖或有裕。法意自來嚴重。何可爲本牧奴婢之料。而遽議其區劃乎。此一款置之爲白乎旀。其一。卽長山鎭墩臺八處。以屯田所。隨毁隨補事也。稍待秋冬之交。修葺墩臺。種植樹木之意。嚴飭摠廳爲白乎旀。其一。卽本牧旣是防禦營。與廣州水原。宜無異同。而衙門獨低。下詢處之事也。今於永作廟薦窠十數年之後。何可遽議其復舊乎。此則置之。而每當差擬之時。十分另擇之意。嚴飭銓曹。何如。判付啓。該牧將校中一人。依水原例。陞付京廳事。依回啓。施行爲有矣。與水原間差。或各差當否。令該廳待明朝從長草記定式。使之釐正通編該廳條爲旀。軍器什物。以各邑與京軍門所儲者區劃事。京營外邑。輕重自別。移此與彼。似或不可。他邑或有有裕處。推移資賴。實合裒益之一道。自本司知委該道。如有可以移送之道。枚擧數爻草記。至於摠廳。疲殘日甚。本營軍器。尙不修補。何暇及於所屬防營乎。今若督令助給。必當又待關西甲太。度支之肯施。有未可必。此一款置之爲旀。因此而有下敎事。京外軍器。本司宜有統簿。而近來則無是規。豈非欠典。嘗聞兵曹久遠謄錄中。京外軍器。錄置一冊云。古人擧措皆若此。自本司知委各營。以所在軍器報來後。繕寫一冊入啓爲旀。本牧還穀不足事。畿內穀簿之㮙然。無邑不然。其在備豫之義。不可歸之陳腐之談。另思積儲之方。至於移轉。爲弊不些。鳩穀事宜。移轉當否。往復本道。卿等仍又相議。以草記更卽論理稟處爲旀。官奴婢料條。他穀區劃事。賣復取剩。禁之無難。料理給代。先宜講究。以此屯租之支放餘數。若果能塗抹排比是隱乙喩。朝家旣聞之後。宜有矯捄之擧。況旀貽弊受弊。不但在於若奴若婢。更加往復。舊牧使。論理草記稟處爲旀。長山墩臺修補所入屯穀事。該廳之取用屯租。無義甚矣。寧使營財。因此耗縮。豈可違越事目。任意取用乎。自今嚴立科條。雖斗升之穀。如前犯手者。該摠帥隨現。施以那移之律。仍以此意。分付禁府爲旀。本牧使廟薦復舊事。大抵本牧。卽畿輔之扶風也。不設防營則已。旣設之後。其所差遣。必當十分審擇。況處在孔道。冠蓋如織。須使地望稍重者坐鎭之。可責彈壓之效。回啓中所引西北防營云云。雖似然矣。朝家則以爲。本牧事面。尤有重焉云爾。然於武弁官方。或無掣肘之端乎。卿等就議大臣。仍與西銓長三營將臣爛商。明日草記稟處爲良如敎。
정조 9년
司僕寺啓目。粘大靜前縣監朴載淵馬籍元摠八百八匹內。縮至九十二匹。則雖已遞歸。依事目勘罪。在所不已。令該府拿問處之。濟州判官金再郁。旌義前縣監李長益。時縣監李甲龍等。其所欠縮。雖未及事目之數。而亦甚夥然。不可無飭。姑先推考。當該守臣。亦難免不能檢飭之責。濟州前牧使嚴思晩。推考警責。何如。判付啓。馬政所關。如何。況昨年貢駒。旣命停捧。理當比前倍加藩息。而觀此回啓。該牧事極爲駭然。牧使門備事。依回啓。施行爲旀。該縣監朴載淵拿問。加等勘律。他餘條件。依回啓。施行爲良如敎。
정조 9년
京畿監司啓本。龍仁居良人林世云擊錚辭緣。査實馳啓事。判付內。齋日前回啓爲良如敎。
정조 9년
禁府黃海道罪人放未放狀啓粘連啓目。本府所管罪人未放秩乙良。依啓聞施行爲白乎旀。他餘罪人等。令刑曹稟處。何如。判付啓。白川郡中道付處罪人沈頤之段。其面陰背陽之習。朝家所以深惡痛嫉者。且論情跡之輕重。無減於李魯春。無知沒覺。嶺海薄勘。在渠。非罪伊恩。然於向來。以付處勘律。蓋有商量兺除良。春間赦令。特置仍秩。亦出懲惡之意。今豈遽議疏放乎。然朝家刑政。先觀大體。魯春尙未發配。而獨使頤之。久滯謫中。終有欠於綜實。特從無過不及之義。以徒配減等。配所以畿邑磨鍊事。分付道臣爲旀。刑曹所關平山府徒配罪人李鳳周。新溪縣徒配罪人房如杜。信川郡徒配罪人奴時男。登山鎭定配罪人成萬紀朴仁訥金景福金興律。安岳郡徒配罪人李元芳。豐川府徒配罪人金德九。松禾縣定配罪人朴賣隱得。豐川府定配罪人黃平得。金川郡定配罪人全光臣。文化縣定配罪人柳彦熙等段。俱非重犯。竝只放送事。分付刑曹爲良如敎。
정조 9년
禁府啓目。後漕倉都差使員密陽前府使金履鐸原情云云。傳旨內辭緣。泛稱遲晩。所當請刑是白乎矣。旣有待判下以草記議處照律之命。判下後擧行。何如。判付啓。依下敎。今日內草記照律放送爲良如敎。
정조 9년
禁府啓目。前交河郡守兪漢敦原情云云。傳旨內辭緣。泛稱遲晩。所當請刑是白乎矣。旣有待判下。以草記議處照律之命。判下後擧行。何如。判付啓。供辭太沒實。更爲捧入爲良如敎。
정조 9년
禁府啓目。平安都事李燾原情云云。傳旨內辭緣。泛稱遲晩。所當請刑是白乎矣。旣有待判下。以草記議處照律之命。判下後擧行。何如。判付啓。旣命下廟堂稟處。姑先放送。以待結末爲良如敎。
정조 9년
禁府啓目。右漕倉敗船地方官法聖僉使成玉原情云云。傳旨內辭緣。泛稱遲晩。所當請刑是白乎矣。曾經宣傳官。勿爲請刑。旣有先朝受敎。且有判下。以草記議處照律之命。判下後擧行。何如。判付啓。卽爲照律爲良如敎。
정조 9년
禁府啓目。弘文館修撰洪樂恒矣。帶軍銜下鄕。依定式推考。罪笞五十收贖。解見任別敍。私罪。奉敎罷職放送爲良如敎。
정조 9년
禁府咸鏡道罪人等放未放狀啓粘連啓目。本府所管定配罪人未放秩乙良。竝依啓聞施行爲白乎旀。他餘罪人等。令刑曹稟處。何如。判付啓。依回啓。施行爲旀。刑曹所管洪原縣定配罪人李大榮。永興府定配罪人李月乭。慶興府充軍罪人池泰成。明川府定配罪人僧快彦等。竝分揀放送事。分付刑曹爲良如敎。
정조 9년
禁府粘連啓目前交河郡守兪漢敦更招云云。特敎更招之下。初不詳細直陳。今又漫漶納供。誠極可駭。所當請刑是白乎矣。旣有待判下。以草記議處照律之命。上裁。何如。判付啓。始旣漫漶納供。今又泛稱遲晩兺除良。造舍之時助給物件。何異於同惡相濟削職放送爲旀。該道査啓姑爲留中。槪待此囚置對。身爲地方官。當禁之處不禁止。固其罪不輕。而該邑吏供之一切歸咎邑倅。反作渠輩掉脫之資。風化所關。民習痛駭。令本道從輕重懲治放送事。竝以分付爲良如敎。
정조 9년
禁府慶尙道放未放狀啓粘連啓目。本府所管罪人未放秩乙良。竝依啓聞施行爲白乎旀。他餘罪人等。令刑曹稟處。何如。判付啓。依回啓。施行爲旀。刑曹所管寧海府徒配罪人李命梓。開寧縣徒配罪人張得中。巨濟府定配罪人鄭翀良。安義縣定配罪人吳德弘。昌原府定配罪人金重孝。仁同府定配罪人金宗赫等。竝分揀放送事。分付刑曹爲良如敎。
정조 9년
禁府平安道放未放狀啓粘連啓目。本府所管罪人未放秩已良。竝依啓聞施行爲白乎旀。他餘罪人等。令刑曹稟處。何如。判付啓。依回啓。施行爲旀。刑曹所管祥原郡徒配罪人朴秀雄。定州牧徒配罪人李重聃。順安縣徒配罪人吳宗大等。竝分揀放送事。分付刑曹爲良如敎。
정조 9년
刑曹粘連啓目。殺獄罪人金元喆依前同推。期於輸款之意。分付道臣。何如。判付啓。依允。來頭審理時。更具意見狀聞事。分付爲良如敎。
정조 9년
刑曹啓目。京畿罪人等放未放狀啓粘連啓目。罪人朴順才等。竝仍配。何如。判付啓。依回啓。施行爲旀。果川縣發配罪人申昇彦段。似此罪名。䵝昧難明。放送事。分付爲良如敎。
정조 9년
刑曹原春道罪人等放未放狀啓粘連啓目。罪人等置之之意。分付。何如。判付啓。依回啓。施行爲旀。寧越府定配罪人柳景雲。金化縣定配罪人金惡只。所坐旣不深重。此而不放。本道將無疏放之人。特竝放送之意分付。刑曹爲良如敎。
정조 9년
刑曹啓目。罪人李海寅。更加嚴刑。期於得情之意。分付道臣。何如。判付啓。令新道伯。更具意見。論理狀聞爲良如敎。
정조 9년
刑曹粘連啓目。罪人康命聃等。各別嚴刑。期於得情。何如。判付啓。卿等更具意見。論理稟處爲良如敎。
정조 9년
刑曹啓目。崔道根。旣已遲晩。考律嚴勘。何如。判付啓。連値齋日。今姑保放。定限五十日。如果搜納。仍爲放送。又或愆期。還囚後嚴刑勘律。旣公家金石之典。毋至閪失之境爲良如敎。
정조 9년
刑曹啓目。粘殺獄罪人崔聖倜獄事。問議于時原任大臣後回啓云云。所當依狀請勘罪。而諸大臣之議如此。上裁。何如。判付啓。不爲聖倜之妻者。亦不爲益大之母。旣云爲父而訟寃。奚顧出母之蓋愆。呼籲之說。縱欠宛轉。鳴訴之情。理宜曲察。義州府殺獄罪人崔聖倜乙良。特爲減死定配。益大段。決笞放送。此乃重人命敦風敎之意。此意竝以措辭。行會該道爲良如敎。
정조 9년
左議政洪樂性箚曰。伏以。卽伏見傳敎下者。以備局回啓之遲滯。至有有司堂上推考及越俸之命。嚴敎荐降。誨責備至。臣於是不勝慙恧之至。蓋廟堂事務。毋論巨細。皆臣之所主管。非堂上之獨自擧行者。苟有罪責。臣實爲首。而至於知敦寧鄭民始上疏。未卽回啓事。臣之昏憒之失。尤益著矣。初旣未能詳見啓本。致有草記之爽實。及其疏批之下。又未能卽爲稟處。竟有李燾對吏之擧。此莫非疏闇不事事之致也。臣何敢幸其倖逭。晏然自居乎。玆敢冒入文字。仰瀆崇嚴。伏乞聖明。俯垂諒察。亟降威罰。以安私分。以肅朝綱。千萬幸甚。取進止。答曰。省箚具悉。責在有司何庸過引。卿其安心勿辭。視事。仍傳曰。此批答。遣史官傳諭于左議政。
정조 9년
摠戎使徐有寧疏曰。伏以。臣向陳瀝血之懇。以冀褫鞶之恩。辭不盡意。誠未格天。畢竟句當。殆若備數例讓者然。臣誠悚惶慙恧。繼以悶隘。莫省所以自措也。噫。苟使臣病不至難强才足以可堪。則憑藉幈幪之力。得效尺寸之能。乃臣之願。亦臣之榮也。何苦而一疏再疏而不知止。甘自歸於瀆擾幔蹇之科乎。惟其蚊蝱之力。已竭於負重。狗馬之疾。最妨於耐劇。神精昏霿。視聽迷亂。長夏擁衾藥餌爲命。以今症形。雖使處之於冗官漫職之列。猶懼其不克負荷。況玆甲兵之所鈐轄。機務之所叢集。尙何望陳力自效。以塞一日之責也耶。臣自受命以來。憂遑悖恐。病裡添病。凡今十有餘日。應行酬接。亦皆抛棄。遂使戎垣重地。便作養疴之坊。一軍惝怳。百務頹墜。臣之孤負癏曠之罪。於是乎無所逃矣。而國體之苟簡。重寄之屑越。尤豈細故也哉。抑臣又有私心之萬萬懍惕者。臣之族兄臣有大。方帶禁衛大將之任。在前如銓堂之一時竝帶者。輒皆引義丐遞。俱蒙曲諒之恩。伏況將兵之職。與他自別。而五營之帥。一姓居二。門闌太盈。瞻聆太耀。此不但私心之兢懼而已。則以殿下慈覆之仁。想不待臣言之畢而有所矜許者矣。玆敢申暴情實。冒昧呼籲。伏乞聖明。念重務之不可虛縻。諒臣言之非出飾讓。亟命鐫改。以幸公私。不勝大願。臣無任懇祈切祝之至。答曰。省疏具悉。處義不無所據。豈靳曲諒。本任。今姑許遞。
정조 9년
正言朴宗正疏曰。伏以。邦運亨泰。天休篤棐。王世子邸下睿質夙就。冊禮載擧。靑丘萬年之基。其始自今。凡在含生之列者。歡欣抃蹈。久猶未已。仍伏念。臣獲罪神明奄喪所怙。三霜遒閱。一縷冥頑。呼擗穹壤。俯仰靡逮。區區私慟。未敢瀆陳。而不自意喪制甫闋。仕籍旋齒。薇垣新除。忽及於往省先壟之日。華誥遠頒馹召繼降。臣祗奉明旨。雙擎九頓。自不覺淸血之無從也。噫。臣性本庸騃。才又鈍滯。百無肖似。最居人下。早年一第。卽臣不幸。分甘冗散。望絶榮達。特蒙天地父母陶鑄成就之澤。混被抄啓之列。屢叨諸製之班。不以學識之蔑裂爲可恥。而惟以恩數之曠絶爲至榮。數歲之中。周遊郞署。躐躋臺省。前後忝竊。罔非踰分。欲報之德。與天無極。常思不避燥濕。惟謹職事。仰答洪造。俯遂榮養。而迺於此際。遽罹凶釁。風樹不停。至恨難瞑。天不成全。理合滅死。而獨賴我聖慈。哀之憐之。賻襚之典。賁及泉塗便蕃之賜。辱臨堊室。自惟無狀賤臣。何以得此於君父之前。每與偏母。相對感泣。期以此生。隕結圖報而已。除命之下。豈復逡巡逖違之餘。尤切戀結而只緣苫塊餘生。觸事興哀。將欲出脚。先已萌心。飄纓仕路。其勢末由。故兩日恩召。一味違逋。悚懍之極。恭俟勘罷。日昨飭敎截嚴。分義甚重。故不得不冒沒出謝。而重入脩門。若無所容。退對吏隷。有靦面目。臣之情私。其亦蹙矣。矧此臺閣爲任。本自不輕。上補袞闕。下規官邪。古人所謂與宰相等者。蓋以是也。豈可不顧言論風采之如何。而苟然充數。循例注望哉。臣之不稱。自知甚明故年前待罪諫官時。乍違召命。卽蒙恩遞。感戴殊渥。歷歲不忘。空疏之實。前後無異。見今踪地難强之際。尤焉有承當之望哉。且臣於目下事。抑有區區秉執。有不敢以見職自居者。噫嘻。痛矣。亂臣賊子。從古何限。而豈有如丙丁以來諸逆之層生疊出。至凶極㦧者乎。始也危逼儲宮。則鄭妻龜柱爲其根柢。終焉沮遏大計。則國榮德相互相和應。元惡大憝。無歲不有。千奇百怪。式月斯生。而甚至於今年諸賊窮凶情節而極矣。燎原之火。隨撲而隨揚。滔天之流。隨遏而隨潰。其所以馴致此者。豈無因哉。良以後先逆變。俱是罔測。而朝家處置。太涉雍容。寬典每傳於元凶。次律輒加於極罪。鞫情則惟恐蔓延。同黨則一不究問。由是隄防漸弛而人心靡所底定。窩窟未破而賊勢漸至翕張。末流之禍。終至淪三綱而斁九法矣。言之及此。可謂痛哭流涕而長太息也。嗚呼爲今日北面者。苟有一段彛性。凡係君察國賊。孰不腐心痛骨。直欲無生。沬血飮泣。誓必殄滅。而但人情易懈。久則恬憘。方初論啓。殆將不耐斯須。而未後延拖。漸至視若尋常。遂使明目張膽之擧。反歸沁沁泄泄之科。其爲不誠無實。孰甚於此。此臣之所嘗痛惋者也。若迺策勵群工。振刷頹綱之道。不能無望於上行下效之地。而今於一種無前之逆。乃反先施禁防。嚴立科條。致使群情倍鬱。輿憤莫洩。奉新命而心膽抑塞。抱諫書而景色愁沮。雖復危憤撑亘。血忱激切。而終無以自達於紸纊之下。曾謂聖明之世。有此否隔之象耶。目今國勢洋渙人心陷溺。朝廷之上。尤不可一日無此箇義理。是豈事之在所可已。而猶且已之。則臣恐凶醜餘孼略無顧忌。其將接迹而起。攘臂而出矣。世道之憂。容有極哉。且況討逆之擧。係是擧國共公之憤。三尺之律。自有王府關和之典。則雖以君父之威。恐無以操切於其間矣。夫何殿下之明聖。曾不念及於此。而反爲此姑息鎭安之計耶。臣官。以諫爲名。懲討之責。乃其職分。而巽懦之性。素乏骨鯁。徒知怵迫禁令。嚴畏義分。而終不敢開口容喙。罄竭衷憤。少效一日之責。不職之罪。無所自逃。然而如欲苟且彌縫。推諉遮攔。幸免罪戾。徒占自便。則亦豈臣子誠心事君之道哉。到今自處。惟有早自卸免。削迹臺端。自伸迷滯之見。庶免循默之譏而已。嗚呼。沐浴之義。婦孺與知。憂憤之忱。秉彛同得。而臣則以自劃言官之故。俱未能逐一枚陳。隨衆請討。臣罪至此。尤合萬殞。暫時出肅。雖緣叩謝。而因仍蹲冒。斷無是理。玆敢略暴危懇。仰瀆崇聽。伏乞聖慈。察臣悲苦之狀。諒臣難强之實。將臣職名。亟賜刊改。仍治臣瀆擾之罪。以肅朝綱。以安私分。不勝幸甚。臣無任激切屛營隕越祈懇之至。答曰。省疏具悉。爾其勿辭察職。
정조 9년
乙巳五月十一日辰時。上御誠正閣。吏兵房承旨入侍時。行都承旨沈豐之。行左承旨具明謙。假注書尹羽烈。記注官金健修。記事官金鳳顯。以次進伏訖。上命書傳敎曰。諸承旨持公事入侍。羽烈承命出傳。右承旨柳誼。左副承旨李祖承。右副承旨徐龍輔。假注書李敬五。記事官尹行任。以次進伏。豐之曰。諸承旨持公事入侍事命下。而同副承旨林濟遠。今日不爲仕進。合有變通之道。何以爲之乎。上曰。許遞。前望單子入之。待下批仍卽牌招。先入侍。可也。出擧條仍命皇朝人及忠良歸義人子孫竝入侍。羽烈承命出。與幼學洪秉玉洪龜泳金龍淳金履毅金順行金漑根金蓍根金洛淳李源燮李宗訥。閑良李宗淵康思沈康敏堯王道健陳喆華明守白明漢暎等。承命進伏。以次奏姓名訖。上曰。三學士子孫。無一人入來者。誠甚慨然。其子孫中儒生之在京者爲幾人。發牌京兆郞。知入。可也。仍命書傳敎曰。昨行望拜。今日召見忠臣子孫。蓋寓風泉之感。故忠臣洪命亨家。無一人在朝者。是豈朝家收錄之意。且年年望拜之班。惟此家人參班。其誠勤亦甚可嘉。故忠臣義烈公孫。幼學洪秉玉。令該曹調用。又命書傳敎曰。都不過無妄。諉之馬逸。則容有可恕之道。前摠戎使李昌運敍用。又命書傳敎曰。此亦所謂戎垣遞易。必多爲弊。禁將旣命仍任。摠帥不可數易。且今適有窠。前摠戎使李昌運。仍任前任。誼曰。摠戎使仍任事。命下矣。前摠戎使李昌運。令該曹口傳付軍職。仍卽牌招。敎諭書。所當更爲啓下。而此與新除授有異。在前如此之時。有所授密符傳授之例。今番亦依此爲之乎。敢稟。上曰。依爲之。出擧條命書傳敎曰。各司回啓遲滯。未有若近日。各房承宣之不能察飭。固有罪也。各司之怠忽。尤極駭然。自政院査考論罪。至於廟堂郞。董飭百司之地。而回啓遲滯。廟堂爲最。當該有司堂上。從重推考。皆令今日內回啓。仍命諸承旨讀公事。豐之等以次讀奏。上命書判付。以京畿監司罪人金百麟到配啓本。命書傳敎曰。所犯不至深重。到配足懲其罪。況摠帥分揀之後。該校不可獨漏。特爲放送。仍本役勿汰事。分付。以全羅監司罪人放未放啓本。命書傳敎曰。連値齋日。若令禁府。刑曹依例回啓。必致遲延。禁府所管臨淄鎭定配罪人朴廣源及刑曹所管礪山府徒配罪人李仁輔。谷城縣徒配罪人金昌濟。求禮縣定配罪人金德相文德和。羅州牧水軍李甲先。竝放送事。分付。又命書傳敎曰。俄於罪人沈頤之判付。有減等徒配之命。而更思之。律名次第付處。在徒配之下。然則反歸加等之科。原判付中徒配減等擧以減等行事。分付。又命書傳敎曰。左承旨見有病勢。許遞。前望單子入之。上曰。承旨前望。以呂善亨出牌。使之先入侍。同副承旨呂善亨承命進伏。上曰。金吾時囚。卽令開坐。捧供以入事。分付。命書傳敎曰。知敦寧鄭民始上疏。啓下廟堂。爲日已久。尙不回啓。致使都事李燾。至於置對。事之稽忽。莫甚於此。當該備局有司堂上越俸三等。又命書傳敎曰。昨以校正堂上差下事。遣史官傳諭矣。聞大臣以直爲啓下爲難安云。大臣處義。雖甚過當。大抵校正。元無設廳之事。此等擧行。如是苟艱。不可無從便變通之擧。今則監印將始。校正堂郞。亦爲來會於外閣監印所。使之通同仕進。此後凡有稟啓之事。皆以草記爲之。指語則以大典通編校正所郞廳。以摠裁大臣意啓曰。云云事。知悉擧行。監印時亦依此例。大臣則摠裁。堂上則董役事。一體知悉。自初不許別設都監。全爲經費。草記則令外閣入直官來呈。如設都監時。武兼權差假郞廳之例事。分付。又命書傳敎曰。凡有稟啓之事。已令校正與監印所草記。卿之附奏於草記之便。在卿毫無難安之端。校正堂上。卽爲差下之意。更令史官。傳諭于摠裁大臣。又命書刑曹草記批旨。左議政洪樂性箚批。摠戎使徐有寧。正言朴宗正疏批。仍命退。諸臣以次退出。
정조 9년
乙巳五月十一日午時。上御重熙堂。承旨與曾經宣傳官。持節目入侍時。右副承旨徐龍輔。假注書李敬五。記注官金健修。記事官尹行任。行副司直徐有防。以次進伏訖。上命讀節目。龍輔讀奏。有防曰。本廳直所不過房一間軒二楹。每當一會。地座窄穿。殆不成様。至若淸齋之時則二十五員。無以容接。致或露宿。非但事體苟艱。亦不無軫念變通之道。書房色空廳數間。與本廳隔壁相連。特以壃界有定。推移無路。臣意則以間置之空間。許屬本廳。恐合事宜。故適因言端。敢此仰達矣。上曰。退與諸宣傳官相議。後日登對時稟處。可也。出擧條有防曰。有官則有印。各司同然。而但本廳。古則有印信。中間廢却。竝與印信而無之。本廳之未卽造置。已是襲謬。況以受敎重地。諸凡入啓文字簿牒去來。專用白文。其在重事體防奸僞之道。不可不改造印信。依前行用。旣非創新之擧。不過仍舊之規。故敢此仰達矣。上曰。旣云昔有今無。復置何妨。而事係更張。往復諸武將。後日登對時。亦爲稟處可也。出擧條上曰。禁府照律草記及吏兵批望筒。催促入之。賤臣承命出。持望筒入。上曰。初入仕望。次次作窠擬入事。分付。仍命退諸臣以次退出。
정조 9년
乙巳五月十一日酉時。上御重熙堂。坐直承旨入侍時。左副承旨李祖承。假注書李敬五。記注官金健修。記事官尹行任。以次進伏訖。上曰。加味正氣散一貼煎入。出榻敎又命書榻敎曰。加味正氣散一貼前方中。加人蔘五分。更爲煎入。又命書榻敎曰。新除授承旨。牌招察任。上曰。刑曹回啓。今日內行會事。分付。仍命退。承史以次退出。
정조 9년
行都承旨沈豐之坐。左承旨柳誼坐直。右承旨趙興鎭坐。左副承旨李祖承坐。右副承旨徐龍輔坐直。同副承旨呂善亨坐。注書朴能源病一員未差。假注書尹羽烈仕李敬五仕直。事變假注書李宗烈仕。
정조 9년
柳誼啓曰。禁衛營將官來言。今日本營軍兵。日次私習云矣。敢啓。傳曰。知道。
정조 9년
柳誼啓曰。御營廳將官來言。今日本廳軍兵。日次私習云矣。敢啓。傳曰。知道。
정조 9년
以濟州牧使啓本。金潤王上言內辭緣査啓事。傳于柳誼曰。今日以草記回啓。
정조 9년
以黃海監司啓本。瓮津安興喆致死委折査實事。傳于呂善亨曰。今日內回啓。
정조 9년
柳誼啓曰。修撰李延伋牌不進罷職傳旨。今方捧入。而玉堂上下番俱空。已至多日。事甚未安。副提學趙尙鎭。自鄕上來云。卽爲牌招入直。何如。傳曰。允。
정조 9년
柳誼啓曰。副提學趙尙鎭牌不進罷職傳旨。今方捧入。而應敎尹㬦。校理李東稷。副校理李東郁。修撰李錫夏。副修撰李殷模孟至大俱在外。修撰李延伋傳旨未下。玉堂上下番俱空。已至多日。事甚未安。未差之代。政官牌招開政差出。待下批仍卽牌招入直。何如。傳曰。允。
정조 9년
有政。吏批。判書李命植。參判李敬養。參議黃昇源進。行都承旨沈豐之進。以李延伋爲修撰。鄭致淳爲西學敎授。尹勉遠爲星州牧使。故縣監鋿贈戶參例兼。故進士塤贈左承旨例兼。故生員贈司僕正例兼。全羅兵使許𣷯三代追贈。
정조 9년
再政。以金宗範爲延安府使。
정조 9년
兵批。判書趙時俊。參判申益彬。參知李祖源病。參議金翊休入直進。左承旨柳誼進。副護軍吳載光。副司直李兢淵。副司果姜忱。
정조 9년
吏曹口傳政事。以李最源爲杆城郡守。
정조 9년
吏曹口傳政事。以朴敦浩爲洪川縣監。
정조 9년
有政。吏批。判書李命植。參判李敬養。參議黃昇源進。右副承旨徐龍輔進。以成德雨爲校理。成種仁爲副校理。司直嚴思晩今加嘉善加資事。承傳。
정조 9년
傳于沈豐之曰。右副承旨入侍。
정조 9년
以副提學趙尙鎭牌不進罷職傳旨。傳于徐龍朝曰。只推。
정조 9년
以校理成德雨。副校理成種仁牌不進罷職傳旨。傳于柳誼曰。只推。
정조 9년
柳誼。以都摠府言啓曰。入直內三廳武兼禁軍及軍兵等。中日習射事。自今十三日十六日十九日至。依前姑停之意。敢啓。傳曰。知道。
정조 9년
柳誼。以兵曹言啓曰。因本曹前參議柳誼所啓。烽臺什物。自有節目。而近不成樣。不獨坡州爲然。以峩嵳山烽燧言之。每日單子。輒以候望不得書呈。此由於東北兩道之間。間路烽火。不善擧行之致。且烽軍保人。不可不申飭。判堂入侍。竝下詢處之。何如。上曰。所奏亦有意見。判堂與曾經北道道帥臣人相議。草記稟處可也事。命下矣。依下敎臣與曾經北道道帥臣相議。則或以爲擧烽之地。皆是高峯絶頂。而間之以重嶺疊嶂。兼之以山嵐浦霧。恒日昏曀。向暮尤甚。瞭望之艱。自古已然云。或以爲年前以烽火之不達。特遣將臣。審察形便。增設間烽。果有其效。歲月稍久。令甲漸弛。嚴飭道帥臣。使之神明舊法爲議云。諸議不無彼此。而大體言之。可謂大同小異矣。今以東北畿甸三道之朔末烽燧牒論之一月之內。北道則皆以相準書錄。間或有雲暗云。而爲日無多。關東則鐵嶺初烽。每錄以雲暗而相準甚稀。蓋其北道終烽。與關東初烽。間不過四五十里。而彼旣曰相準。此獨爲雲暗者。修牒之際。循例塡錄。必不從實之致。至於畿甸。亦與兩道之所報。無甚差殊。牒辭之虛實相混。則瞭望之勤慢難辨。二千里遠路。傳熢間斷之由。雖不可遙度。文簿中相左之端。如左所陳。從今以往。月終文牒。必也從實。毋敢仍襲訛謬。凡係候望之節。另加着意。而自巡兵營。發遣解事褊裨。時時摘奸之意。嚴飭三道道帥臣。至於烽臺什物及烽軍保人。一依事目。俾不抛置之意。一體分付。何如。傳曰。依草記施行。可也。
정조 9년
柳誼。以備邊司言啓曰。因坡州前牧使柳誼所啓。本司啓目判付。本牧。卽畿輔之扶風也。不設防營則已。已設之後。其所差遣。必當十分審擇。況處在孔道。冠蓋如織。須使地望稍重者坐鎭之。可責彈壓之效。回啓中所引西北防營云云。雖似然矣。朝家則以爲。本牧事面尤有重焉云爾。然於武弁官方。或無掣肘之端乎。卿等就議大臣。仍與西銓長三營將臣爛商。明日草記稟處事。命下矣。卽爲就議於大臣。仍與兵曹判書及三營將臣。往復相議。則左議政洪樂性。以爲坡州雖是關防。與廣州水原。殺有間焉。不必廟薦。雖自銓曹差送。若果得人。則亦何遜於廟薦。又欲稍尊官秩則防禦使。比於他守令。已爲稍尊。而今若以曾經閫帥差送。雖似尊重。視他防禦使。不無官制斑駁之嫌。申飭銓曹。各別擇差。恐合事宜云。訓鍊大將具善復。以爲水原則控扼三南。軍數八千。素稱外都監。廟薦。良以此也。坡州雖兩西要衝。制置與長湍時無異。且曾經閫任之人。不欲着意居官。自銓曹各別擇人。隨品差除似好云。兵曹判書趙時俊。以爲昨於粘啓中。已有所陳論云。御營大將李柱國。禁衛大將徐有大。以爲當初以亞將差送。而因其厭避。仍爲變通。今又以亞將差除。則非但難保其無弊。且曾經亞將。極爲苟簡。今若稍重官秩。復作廟薦。以曾經閫帥之人擇差。如濟州牧使之例則似好云。諸臣之議略有參差。而大抵遴簡之政。雖不在於廟剡銓擬之別。剸理之才。亦不係於官秩高下之間。而若欲藉其威重。俾有彈壓。則稍重其薦制。又取其地望。以示差異於西北防營之例。亦足爲重畿輔之道。至於武弁之失一履歷窠。乃是細故。不必爲拘。亞將差送。旣有已試之弊。今若以曾經閫帥以上人。自廟堂薦擬以送。則似爲得宜。而大臣及訓鍊大將之議如此。上裁。何如。傳曰。諸議歧貳。難以適從。姑且仍舊貫。更商好道理。可也。
정조 9년
柳誼。以備邊司言啓曰。頃因金潤玉嫡庶辨別事上言。自刑曹草記行會矣。卽見濟州前牧使嚴思晩啓本。則以爲。金潤玉之爲父訟寃。專出於以嫡爲庶之伸暴。而潤玉之祖瑞鏡。初娶高氏。謂有可去之罪。呈官得題。改娶文氏。旣有婚狀則文氏子孫。自處正嫡者。不是異事。而文氏入來之後。産得一女於高氏。瑞鏡父母之喪。高氏依例服喪。則亦不可謂黜妻。而高氏喪出之時。文氏所生子鎭兌。以前母喪黜母喪之說。訴于官家。則官家許以黜母之喪。至於屢經官辨矣。丙申御史入島時。考其立旨。明是僞造。卽地燒火。鎭兌則刑推。而以其婚狀與帳籍見之。則文氏亦爲瑞鏡妻。可知矣。旣承査啓之命。則固當指一論稟。而莫重倫紀。有非守土之臣。所可擅斷者。請令廟堂稟處。而有今日以草記回啓之命矣。黜妻改娶。國法之所不許。則瑞鏡之呈官得題者。莫曉其委折矣。以違法之官題。豈可作憑後之左契乎。當初高氏之被黜當歸。瑞鏡之私自告絶。而況旣黜改娶。旋又好合。至於産女。又使服其舅姑之喪。則其在高氏。不可以被黜論也。一室之內。率畜兩妻者是瑞鏡之罪而及當高氏之喪。瑞鏡之改娶所生子鎭兌。訴官而服黜母之服。其父之妻。卽渠之母也。始雖黜之。末乃還畜。則謂之前母。可也。何敢待以黜母乎。海外荒僻。固難責以禮節。而此等處。亦不可置而勿論。鎭兌訴官短喪之罪。使之嚴治。而高文兩女之於瑞鏡。俱有婚狀。俱以妻載之帳籍。可謂此亦妻彼亦妻。毋論前後。而妻之所生。當爲嫡子。鎭兌庶名。特爲伸理之意。分付本牧。何如。傳曰。逖矣絶域。氓俗雖雖。有妻又娶妻。在法當禁。況呈官黜妻。亦得許題。該牧之不徒不禁。乃反許施。旣非常憲。又關後弊。當該牧使。分付該牧使。使卽指名現告。待報來自本司草記論罪。高女則見黜而還畜。此亦妻也。文女則待聘而往嫁。此亦妻也。謂之前妻後妻則尙然。稱以黜母庶母則不可。且國朝無改嫁之制。前母之服。實係變禮。如渠不識禮者。難責處變合禮。然倫常之際。風化所關。務宜申複曉譬。俾島俗知禮防之至重。文女子金鎭兌。自可爲嫡産。而失禮持服之罪。令該牧參量懲治。此蓋不敎而刑也。疑禮最難解。禮家之訟。無已時。若非參經考據之資。又將於何考乎。特領疑禮問解禮疑類輯各一帙。令本牧藏于鄕校。使民士服習。咸識朝家扶名敎牗迷蒙之意。可也。
정조 9년
柳誼。以摠戎廳言啓曰。前坡州牧使柳誼所啓。備邊司回啓判付內。該牧將校中一人。依水原例。陞付京廳事。依回啓。施行爲乎矣。與水原間差。或各差當否。令該廳待明朝從長草記定式。使之釐正通編該廳條事。命下矣。本廳敎鍊官十五窠內。禁旅窠一。鍊戎臺北漢窠一。水原窠一。行伍窠二。武藝出身窠一。前御閑散窠爲九窠矣。前御閑散九窠中。今若除出一窠。作爲坡州將校陞付之窠。則前御閑散窠之猝然減數。亦屬可悶。水原至於坡州。雖或有間。均是鎭營。且兼防禦。在朝家一視之政。不可異同。水原一窠。與坡州輪回間差。似合事宜。以此定式。仍卽釐正通編本廳條。何如。傳曰。依草記施行。可也。
정조 9년
呂善亨。以義禁府言啓曰。時囚罪人金履鐸。杖八十收贖。奪告身三等。放送草記批旨內允。如有公議。各減一等事。命下矣。金履鐸六代祖尙憲。扈從功臣。錦昌副尉異姓四寸親云。功議各減一等。杖六十收贖。奪告身一等。放送之意。敢啓。傳曰。知道。
정조 9년
柳誼。以義禁府言啓曰。因濟州前牧使嚴思晩啓本。司僕寺覆啓判付內。該縣監朴載淵拿問。加等減律事。命下矣。大靜前縣監朴載淵。旣己身故云。勿論。何如。傳曰。允。
정조 9년
呂善亨。以刑曹言啓曰。因平安前監司鄭民始放未放啓本。義禁府回啓判付內。刑曹所管。祥原郡徒配罪人朴秀雄。定州牧徒配罪人李重聃。順安縣徒配罪人吳宗天等。竝卽放送事。分付刑曹事判下矣。依判下罪人朴秀雄等。竝卽放送事。發關分付于該道道臣之意。敢啓。傳曰。知道。
정조 9년
呂善亨。以刑曹言啓曰。因咸鏡監司李𡊠放未放啓本。義禁府回啓判下內。刑曹所管洪原縣定配罪人李大榮。永興府定配罪人李月乭。慶興府充軍罪人池恭成。明川府定配罪人僧快彦等。竝分揀放送事。分付刑曹事判下矣。依判下蒙放罪人李大榮等。竝卽放送事。發關分付于該道道臣之意。敢啓。傳曰。知道。
정조 9년
呂善亨。以刑曹言啓曰。因黃海監司洪秉纘放未放啓本。義禁府回啓判付內。刑曹所管平山府徒配罪人李鳳周。新溪縣徒配罪人房與杜。信川郡徒配罪人奴時男。登山鎭定配罪人成萬紀朴仁訥金景福金興律。安岳郡徒配罪人李元芳。豐川府徒配罪人金德九。松禾縣定配罪人朴賣隱得。豐川府定配罪人黃平得。金川郡定配罪人全光臣。文化縣定配罪人柳彦熙等段。俱非重犯。竝只放送事。分付刑曹事判下矣。依判下定配罪人李鳳周等。竝卽放送事。發關分付于該道道臣之意。敢啓。傳曰。知道。
정조 9년
呂善亨。以刑曹言啓曰。因慶尙監司鄭昌順放未放啓本。義禁府回啓判付內。刑曹所管寧海府徒配罪人李命榟。開寧縣徒配罪人張得中。巨濟府定配罪人鄭翀良。安義縣定配罪人吳德弘。昌原府定配罪人金重孝。仁同府定配罪人金宗赫等。竝分揀放送事。分付刑曹事。判下矣。依判下李命榟張得中吳德弘金重孝金宗赫等。竝卽放送事。發關分付于該道道臣。而其中鄭翀良。渠以謙賊孼屬。出沒京鄕。密通書札於鄭妻。踰越防守。恣意往來之狀。旣皆彰露則究厥罪犯。關係不輕。其在防微懲後之道。有不可遽然放釋。成命之下。不得擧行之意。惶恐敢啓。傳曰。知道。鄭翀良。名雖孼屬。僅具人形。當初發配。特不過嚴防之意。今此疏放。非無料量。更勿煩陳。卽爲擧行。可也。
정조 9년
賑恤廳啓目。粘濟州判官金再郁。旌義縣監李甲龍等段。拮据辦穀。雖不滿百。奔走效力。亦係職分。而島中薄廩。莫於陸地。論其勢勩。有不可全然泯沒者。通政寺奴高取善段。不憚乘危。出陸貿米。不惜家産。逐戶恤貧。通計米租合爲二百餘石之多。出人高義。有足嘉尙。竝令該曹稟處爲白乎旀。米租反牟麥三分二。涼藿換貿三分一。留作土還事。竝依狀請施行。而涼藿段。申飭諸邑。趁限出送。俾無如前遲滯。便致消瀜之弊事。分付該牧使處。何如。判付啓。依回啓。施行爲旀。判官金再郁。旌義縣監李甲龍等段。殘廩自備。若是夥然。極爲可嘉。合施褒奬。再郁準職除授。甲龍四品職除授竝待準瓜。內外職中調用。銓曹看作例敎。或令無故作散則其時銓堂。自政院捧現告以入事。使之書付院壁爲旀。通政高取善段。涉海貿米。傾貲濟貧。計包過屢百餘數。全活又不知幾人。陸民富戶。尙亦難辦。是豈荒陬儉嗇之俗。所能容易措置者。此等人。必須別般施賞。可以聳動島中。免賤加資。仍令援例陞遷事。分付道臣牧使處爲良如敎。
정조 9년
禁府啓目。黃海道白川郡中道付處罪人沈頤之減等事。問議于時原任大臣。則左議政洪樂性。以爲。臣素昧律令。不知考證。而第念中道付處之律。旣在徒配之下則付處之下。更無編管之律。聖敎中畿邑移配。似無意義者。誠至當矣。只以律名之輕重。次第論之。放逐鄕里。似當爲付處之減等。而此不過臣倉卒臆料之說。創法定制。事係莫重。有不敢質言仰對。伏惟上裁。領中樞府事金尙喆病不收議。領敦寧府事鄭存謙。以爲付處減等之宜有一定之制。至有問議定式之命。付處減等。實無可据之律。旁照之例。創制定式。事係重大。以臣曚昧之識。不敢臆對。不勝惶恐之至。伏惟上裁。行判中樞府事徐命善李徽之病不收議。行判中樞府事李福源。以爲流竄可以量移。徒配可以減年。而至於付處。本非遠道。又無年限。減等之律。無可爲據。或黜或放。差有輕重。而律文不可硬定。恩典惟在造化。伏惟上裁。行判中樞府事金熤病不獻議云矣。大臣之議如此。上裁。何如。判付啓。放逐鄕里。旣非原定之律文。不可作爲付處之次等。今欲强加勘定。則削黜最似近之。此後付處減等。以削黜施行事定式爲良如敎。
정조 9년
呂善亨。以義禁府言啓曰。白川郡中道付處罪人沈頤之減等收議啓目判付內。放逐鄕里。旣非原定之律文。不可作爲付處之次等。今欲强加勘定。則削黜最似近之。此後付處減等。以削黜施行事。命下矣。沈頤之減等削黜。而卽爲放送事。分付該道道臣之意。敢啓。傳曰。知道。
정조 9년
刑曹啓目。龍仁居良人林世云擊錚辭緣回啓云云。其父初旣被打於聖臣。則不計傷處之緊歇。必欲報復者。參以人情。容或無怪。而驚動天聽之罪。不可無懲是白乎矣。此旣四件內事。殺獄亦甚體重。臣曹不敢擅便。上裁。何如。判付啓。雖非要害。亦云因病。而由我之律。渠所難逭兺不喩。致命又在辜限之內。論以獄理。豈可遽置勿問之科乎。然今番査啓。又請從輕。不必自上勒令成案。依回啓。施行爲乎矣。被告人之仍以白放。大乖獄體。崔聖臣段。定配爲旀。復察之願。人情固然。渠之沁泄度遣。誠雍容矣。原情句語之差爽與否。不足費說。屍親是在。林世云段。分揀放送爲良如敎。
정조 9년
刑曹啓目。粘康命聃等罪狀。具意見論理回啓云云。各別加刑。卽其地定配。何如。判付啓。陳告人刑推令甲。姑未頒布。前此受刑。亦至數次。兩漢等竝只除刑推定配爲有矣。偸食物件。一一推給該宮房後發配爲良如敎。
정조 9년
乙巳五月十二日卯時。上御重熙堂。左副承旨入侍時。左副承旨李祖承。檢校直閣鄭東浚。假注書李敬五。記事官金鳳顯尹行任。以次進伏訖。上曰。檢校直提學。右副承旨入侍。賤臣承命出。與徐有防徐龍輔偕入進伏。上曰。政望催促入之。賤臣承命出。持望筒入。上曰。守令遷轉代擬入事。分付。同副承旨入侍。同副承旨呂善亨承命進伏。上命讀諸公事。命書判付訖。命退。諸臣以次退出。
정조 9년
乙巳五月十二日未時。上御重熙堂。吏房承旨入侍時。右承旨趙興鎭。假注書李敬五。記事官金鳳顯尹行任。以次進伏訖。上曰。正氣散一貼煎入。出榻敎上曰。檢校直閣入侍。賤臣承命出。與鄭東浚偕入進伏。上命書傳敎曰。觀此耽羅狀本。賙救已畢。民事就緖。誠萬萬幸甚。若別遣御史。則還朝後。例當加資。昨年特命牧使替行者。專爲島民。牧使誠心救濟。島民得免塡壑。豈靳有例之賞典。濟州牧使嚴思晩加資。今日政下批。仍命退。諸臣以次退出。
정조 9년
傳于沈豐之曰。承旨入侍。
정조 9년
乙巳五月十三日辰時。上御重熙堂。承旨入侍時。右副承旨徐龍輔。檢校直閣鄭東浚。假注書李敬五。記事官金鳳顯尹行任。以次進伏訖。上曰。左副承旨與閣臣入侍。左副承旨李祖承。閣臣鄭民始承命進伏。龍輔東浚退出。民始進前曰。湯劑連日進御。聖體。夜來。若何。上曰。膈氣尙未快解。午後則有似瘧之症。且當此月。尤難爲懷矣。仍命右承旨入侍。趙興鎭承命進伏。上曰。關西再昨年農形果何如。民始曰。各穀未免歉荒。民情在在遑急。自昨年稍豐以後。民憂幸得少紓矣。上曰。向來雨雹。不至爲害否。民始曰。此是過去之雹。不足爲慮矣。上曰。右副承旨與閣臣入侍。右副承旨徐龍輔。檢校直提學徐有防。二直提學朴祐源。檢校直閣徐鼎修鄭東浚承命進伏。民始退出。上曰。今日蒸鬱如此。鄕外則必有大霔處矣。僉曰。釀雨已久矣。上曰。趁今秧苗。則穡事其庶幾乎。僉曰。秧苗及時。則年事自至無憂矣。上曰。正氣散一貼煎入事。分付。賤臣承命出傳。仍命退。諸臣以次退出。
정조 9년
行都承旨沈豐之坐。左承旨柳誼坐直。右承旨趙興鎭坐。左副承旨李祖承坐直。右副承旨徐龍輔坐。同副承旨呂善亨坐。注書朴能源病一員未差。假注書尹羽烈仕李敬五仕直。事變假注書李宗烈仕。
정조 9년
乙巳五月十四日辰時。上御重熙堂。承旨入侍時。左副承旨李祖承。檢校直閣鄭東浚。假注書李敬五。記注官金健修。記事官尹行任。以次進伏訖。上曰。今番雨澤。果無不足之。慮云耶。東浚曰。高燥之浹洽。秧苗之及時。未有若今年云矣。上曰。禮房承旨與直提學。檢校直提學入侍。右副承旨徐龍輔。直提學朴祐源。檢校直提學徐有防承命進伏。上曰。日氣如是蒸鬱。雨意頗多矣。僉曰。連日蒸熱。鄕外則想應沛然矣。上曰。右承旨與檢校直閣入侍。趙興鎭徐鼎修承命進伏。上曰。進御加味六和湯。自今日至十五日一貼式煎入。出榻敎命退。諸臣以次退出。
정조 9년
行都承旨沈豐之坐。左承旨柳誼坐直。右承旨趙興鎭坐直。左副承旨李祖承坐。右副承旨徐龍輔坐。同副承旨呂善亨坐。注書朴能源病一員未差。假注書尹羽烈仕李敬五仕直。事變假注書李宗烈仕。
정조 9년
乙巳五月十五日卯時。上御重熙堂。承旨入侍時。右承旨趙興鎭。假注書李敬五。記注官金健修。記事官李崑秀。以次進伏訖。上曰。諸道雨澤。果何如云耶。興鎭曰。近聞到處秧苗。無灌漑之慮云。民事萬萬多幸矣。上曰。右副承旨與下番翰林入侍。徐龍輔尹行任承命進伏。上曰。稟事閣臣入侍。檢校直提學徐有防。直提學朴祐源承命進伏。上曰。左副承旨檢校直閣入侍。賤臣承命出。與李祖承。鄭東浚偕入進伏。上曰。左承旨入侍。左承旨柳誼承命進伏。上命諸臣。校正日省錄訖。命書榻敎曰。進御加味六和湯一貼。更爲煎入。仍命退。諸臣以次退出。
정조 9년
行都承旨沈豐之坐。左承旨柳誼坐直。右承旨趙興鎭坐。左副承旨李祖承坐。右副承旨徐龍輔內閣直。同副承旨呂善亨坐直。注書朴能源病一員未差。假注書尹羽烈仕李敬五仕直。事變假注書李宗烈仕。
정조 9년
傳干沈豐之曰。承旨入侍。
정조 9년
乙巳五月十六日卯時。上御重熙堂。承旨入侍時。右副承旨徐龍輔。假注書李敬五。記事官金鳳顯尹行任。以次進伏訖。上命書榻敎曰。進御加味六和湯停止。又命左承旨入侍。左承旨柳誼承命進伏。上曰。丙申以後財用出入會計簿未及修正條。詳細考出書入。可也。誼承命退出。上曰。左副承旨入侍。李祖承承命進伏。上曰。自辛丑至癸卯抄啓文臣親試課試課講榜目入之。賤臣承命持入。仍命諸臣。校正日省錄。上曰。洪仁浩洪義浩待令事。分付。命退。承史以次退出。
정조 9년
乙巳五月十七日卯時。上御重熙堂。承旨入侍時。右副承旨徐龍輔。假注書李敬五。記事官金鳳顯尹行任。以次進伏訖。上曰。左承旨右承旨入侍。左承旨柳誼。右承旨趙興鎭承命進伏。上曰。會計簿書役。幾何爲之乎。誼曰。今幾半矣。上曰。與都承旨分掌爲之。斯速書入。宜矣。誼承命退出。上曰。左副承旨與閣臣入侍。左副承旨李祖承。檢校直提學徐有防。檢校直閣鄭東浚。承命進伏。上曰。丙申年各都監儀軌入之。賤臣承命持入。仍命諸臣。校正日省錄訖。命書榻敎曰。進御加減養胃湯。自今日至二十日。一貼式煎入。又下敎曰。刑曹正郞趙重鎭。禁府都事朴玄源待令事。分付。仍命退。諸臣以次退出。
정조 9년
傳于柳誼曰。承旨入侍。
정조 9년
乙巳五月十八日巳時。上御重熙堂。承旨入侍時。右副承旨徐龍輔。檢校直閣徐鼎修。假注書李敬五。記注官金健修。記事官尹行任。以次進伏訖。上曰。都承旨所錄會計簿入之。賤臣承命持入。上曰。右承旨入侍。右承旨趙興鎭。承命進伏。上曰。金吾決獄案入之。兼春秋一人入侍。賤臣承命出。與金鳳顯。持獄案進伏。上命諸臣。校正日省錄訖。命退。諸臣以次退出。
정조 9년
行都承旨沈豐之坐。左承旨柳誼坐直。右承旨趙興鎭坐。左副承旨李祖承坐。右副承旨徐龍輔坐。同副承旨呂善亨坐直。注書朴能源病一員未差。假注書尹羽烈仕李敬五仕直。事變假注書李宗烈仕。
정조 9년
乙巳五月十九日卯時。上御重熙堂。承旨入侍時。左副承旨李祖承。檢校直閣鄭東浚。假注書李敬五。記注官金健修。記事官金鳳顯。以次進伏訖。上命書榻敎曰。惠慶宮進服二錢重人蔘蔘橘茶。自今日一貼式煎入。上曰。右副承旨與檢校直提學下番翰林入侍。徐龍輔徐有防尹行任。承命進伏。上曰。孝明殿朔祭儀註入之。賤臣承命持入。上曰。右承旨與閣臣入侍。右承旨趙興鎭鄭民始偕入進伏。上命諸臣。校正日省錄訖。上曰。明日受押。以代押頒布。賤臣承命出傳。還入進伏。上曰。每於諸承旨持公事入侍時。各房承旨讀某狀啓書判付事。載錄於日記者。自是古例。而近來則全不記載。沒實甚矣。此後則詳載於入侍日記事。申飭。可也。仍命退。諸臣以次退出。
정조 9년
乙巳五月二十日辰時。上御重熙堂。承旨入侍時。右副承旨徐龍輔。假注書李敬五。記事官金鳳顯尹行任。以次進伏訖。上曰。都承旨爲奉審出去乎。龍輔曰。朝已出去。今幾至園所矣。上曰。徐浩修所錄日得錄入之。賤臣承命奉入。上曰。右承旨左副承旨與檢校直閣待敎入侍。趙興鎭李祖承鄭東浚李崑秀。承命進伏。上命諸臣。校正日省錄訖。上曰。連日蒸鬱之餘。今日則日氣乍淸涼矣。兩麥想已登場。民情果何如云乎。僉曰。近聞麥事大登。尙未刈取。民不艱食。推此可知。日氣又如是適中。秋農亦可以占豐。言念民事。誠甚多幸矣。上曰。趙濟魯李勉兢待令事。分付。仍命退。諸臣以次退出。
정조 9년
乙巳五月二十日戌時。上御重熙堂。承旨入侍時。左副承旨李祖承。假注書李敬五。記事官金鳳顯尹行任。以次進伏訖。上曰。明日祭報府入之。賤臣承命奉入。上命讀祭報府。祖承讀奏訖。上曰。宣傳官二員。使之待令。出給標信。一則金虎門仍留。一則東大門仍留。待摘奸宣傳官入來後。閉門以來事。分付。仍命退。承史以次退出。
정조 9년
行都承旨沈豐之坐。左承旨柳誼坐。右承旨趙興鎭坐。左副承旨李祖承坐直。右副承旨徐龍輔坐。同副承旨呂善亨坐直。注書朴能源仕一員未差。假注書尹羽烈仕李敬五仕直。事變假注書李宗烈仕。
정조 9년
乙巳五月二十一日卯時。上御重熙堂。承旨入侍時。二提學吳載純。檢校直提學徐浩修。檢校直閣徐鼎修鄭東浚。右承旨趙興鎭。假注書李敬五。記事官李崑秀尹行任。以次進伏訖。載純等進前曰。夜間聖體。若何。上曰。膈氣尙未快愈。又當今日。尤難爲懷矣。仍命右副承旨入侍。右副承旨徐龍輔。檢校直提學徐有防。二直提學朴祐源。承命進伏。載純等先退。上曰。進御加減養胃湯停止。香砂養胃湯一貼煎入。出榻敎又下敎曰。諸道雨澤。果何如云乎。僉曰。近間三南高燥處。乍欠浹洽。而麥農則大登。秋事頗有占豐之望云矣。上曰。左承旨左副承旨入侍。柳誼李祖承承命進伏。上曰。左承旨屢日坐直。明日持公事入侍後病狀。好矣。命誼先退。命諸臣。校正日省錄訖。上曰。親祭時典祀官。例以奉常正爲之。若攝行則僉正爲之。而僉正每多疲殘不幹事之人。莫重祀典措備之需。不能察飭致潔。如不祭之歎。不幸近之。嗣後雖非親祭之時。宗廟五享及健元陵元陵永祐園節享。及忌辰大祭典祀官。皆以判官進去事。著以爲式。仍命退。諸臣以次退出。
정조 9년
行都承旨沈豐之坐。行左承旨李文源坐直。右承旨趙興鎭坐。左副承旨洪仁浩坐直。右副承旨丁範祖在外。同副承旨閔台爀未肅拜。注書朴能源病一員未差。假注書尹羽烈仕直尹悌東仕。事變假注書李宗烈仕。
정조 9년
沈豐之。以都摠府言啓曰。今日入直內三廳武兼禁軍及軍兵等。中日習射。請出標信。傳曰。知道。
정조 9년
沈豐之啓曰。禁衛營將官來言。今日本營軍兵。日次私習云矣。敢啓。傳曰。知道。
정조 9년
沈豐之啓曰。御營廳將官來言。今日本廳軍兵。日次私習云矣。敢啓。傳曰。知道。
정조 9년
沈豐之啓曰。合辭方張之時。兩司無詣臺之員。事甚未安。除在外未署經外。未肅拜呈告人員。竝卽牌招。何如。傳曰。允。
정조 9년
傳于沈豐之曰。諸承旨持公事入侍。
정조 9년
沈豐之啓曰。領敦寧鄭存謙。判府事徐命善李徽之。左議政洪樂性。判府事李福源金熤爲承候來待矣。傳曰。入侍。
정조 9년
承旨前望單子入之。李文源黃昇源李東馨洪仁浩落點。
정조 9년
傳于沈豐之曰。左副承旨入侍
정조 9년
洪仁浩啓曰。明日健元陵忌辰祭。傳香禮房承旨當爲齋宿。左承旨李文源。所當牌招入直。而拘於廳規。不得請牌。何以爲之。敢稟。傳曰。牌招入直。
정조 9년
洪仁浩啓曰。玉堂上下番俱空。已至多日。事甚未安。校理成德雨。副校理成種仁。旣有只推之命。副校理李東郁。修撰李錫夏。自鄕上來云。竝卽牌招。以爲推移入番之地。何如。傳曰。允。
정조 9년
洪仁浩啓曰。校理成德雨。副校理成種仁牌不進罷職傳旨。今方捧入。而玉堂上下番俱空。已至多日。事甚未安。副提學趙尙鎭。旣有只推之命。應敎尹㬦。自鄕上來云。竝卽牌招入直。何如。傳曰。允。
정조 9년
李文源啓曰。校理成德雨。副校理李東郁成種仁。修撰李錫夏牌不進罷職傳旨。今方捧入。副提學趙尙鎭。應敎尹㬦牌招啓辭未下。校理李東稷。副修撰孟至大李殷模俱在外。玉堂上下番俱空。已至多日。事甚未安。未差之代。今日政差出。待下批仍卽牌招。以爲入直之地。何如。傳曰。允。
정조 9년
傳于洪仁浩曰。前參議黃昇源仍任前職。
정조 9년
洪仁浩啓曰。假注書李敬五。身病猝重。勢難察任。今姑改差。何如。傳曰。允。
정조 9년
沈豐之啓曰。吏曹判書李命植。參判李敬養牌不進推考傳旨。今方捧入。而開政命下之後。如是違牌。不卽擧行。事甚未安。更卽牌招。何如。傳曰。無端違牌。此何道理。此啓辭勿施。仍以前牌催促。使之斯速開政。
정조 9년
有政。吏批。判書李命植。參判李敬養進。參議黃昇源未肅拜。行都承旨沈豐之進。啓曰。晉州牧使今方差出。而本州。營下劇邑。物衆地大。素稱難治。不可不擇差。他道有聲績未準朔守令。竝擬。何如。傳曰。允。以丁範祖閔台爀爲承旨。以洪宗藎爲執義。徐秉德爲獻納。鄭觀輝爲正言。趙濟魯爲校理。鄭致淳爲修撰。李尙度爲文學。李海敷爲工曹正郞。校書博士單金亨麟。正字單高昇甲。
정조 9년
再政。以曺允大爲兼司書。李鼎德爲說書。李白圭爲晉州牧使。洪載淵爲淸風府使。李廷衡爲金川郡守。柳秉均爲咸昌縣監。
정조 9년
洪仁浩。以都摠府言啓曰。副摠管李文德。以禁衛營中軍軍兵等。中日試放事。南別營晝仕出去之意。敢啓。傳曰。知道。
정조 9년
洪仁浩。以兵曹言啓曰。卽接外兵曹入直郞廳所告。則今五月二十日夜頒下軍號。南所部將孫仁博。任自坼見。更不糊封。仍爲傳致云。軍號頒布。何等嚴祕。而初旣無端坼見。終又不封傳致。跡涉疎虞。事極驚駭。論其罪狀。不可仍置。南所部將孫仁博。今該府拿問處之。臣不能檢飭之失。亦所難免。惶恐待罪之意。敢啓。傳曰。知道。勿待罪。
정조 9년
沈豐之。以戶曹言啓曰。臣㻐。今五月十七日。以慶尙道左漕倉漕船點檢事。出來江上矣。右漕倉所屬晉州等七邑甲辰條田稅及大同合米二萬一千二百八石零。太二千五石零。本倉漕船二十二隻分載。一隻到靈光法聖鎭致敗。其餘二十一隻及後漕倉所屬密陽等五邑甲辰條田稅及大同合米一萬三千九百八十五石零。太二千二百七十一石零。本倉漕船十六隻分載。一隻到泰安地致敗。一隻到高陽地致敗。其餘四十隻。竝爲來泊。故一體點檢之意。敢啓。傳曰。知道。
정조 9년
李文源。以兵曹言啓曰。今月二十一日。武臣賓廳講書日次。而內外中日停止之時。不得循例爲之之意。敢啓。傳曰。知道。
정조 9년
洪仁浩。以兵曹言啓曰。禁軍來秋冬等都試。政府及本曹。連因有故。不得設行。今已過時矣。在前如此之時。有仍停都試。代行祿射試之例。今亦依此擧行。何如。傳曰。允。
정조 9년
李文源。以兵曹言啓曰。內禁衛將李運祥。身病猝重。時月之內。無望供職。呈狀乞遞。實病旣如是。則宿衛領軍之將。不可久曠。今姑改差。何如。傳曰。允。
정조 9년
李文源。以兵曹言啓曰。今五月二十日。文臣朔試射日次。而中日試射。旣已停止。不得爲之意。敢啓。傳曰。知道。
정조 9년
李文源。以兵曹言啓曰。今五月十七日。武臣堂上朔試射日次。而中日試射。旣已停止。不得爲之之意。敢啓。傳曰。知道。
정조 9년
沈豐之。以戶曹言啓曰。傳敎內。俄因大臣入侍聞之。係是三邑地界。主管不分明。且觀該道狀辭。臭載在通津前洋離發向高陽之際云。而本曹草記。則直以高陽地方登聞。事甚訝惑。更令戶惠廳及該道。指一論奏事。命下矣。慶尙道後漕倉領運差使員。薺浦萬戶尹宅輝牒呈內。本倉漕船十五隻。今月十四日。到高陽前津。玄風辰字船一隻致敗。星火拯出之意。移文高陽郡云。一時到付京畿護送差使員長峯萬戶高道洽牒呈內。嶺南後漕倉漕船一隻。到高陽前津致敗。星火拯出之意。移文高陽郡事。亦爲報來。兩差員形止馳報。旣甚明的。故點檢草記中。以高陽地致敗事。書入矣。敢啓。傳曰。知道。
정조 9년
洪仁浩。以義禁府言啓曰。時囚皆令今日內草記照律事。命下矣。時囚罪人洪秉殷。傳旨內。漕轉事目。旣甚嚴重。前後飭敎。不啻諄複。則固當着意對揚。嚴加戢察。而不爲團束於裝運之時。致此年年臭載之弊。揆以事體。未免稽忽。令該府拿問嚴處罪。金尙潤尹宅輝等。傳旨內。旣不能檢束沙格。又不能作綜齊進。乃有此致敗於兩船相觸之際。沈沒於潮退成陸之地。論其罪狀。尤極痛駭。竝令該府拿問嚴勘罪。取考律文。則大明律不應爲條有曰。凡不應得爲而爲之。事理重者杖八十。大典推斷條有曰。犯私罪杖八十。奪告身三等。犯枉法受贓外。笞杖竝收贖云矣。洪秉殷金尙潤尹宅輝等。各杖八十收贖。奪告身三等放送。孫仁博。傳旨內。軍號頒布。何等嚴祕。而初旣無端坼見。終又不封傳致。跡涉疎虞。事極驚駭。不可仍置。令該府拿問處之罪。取考律文。則大典用刑條有曰。常時犯軍令者。諸將杖六十。推斷條有曰。犯私罪杖六十。奪告身一等。王法受贓外。笞杖竝收贖云矣。孫仁博。杖六十收贖。奪告身一等放送。李壽弘。傳旨內。莫重漕船。不善護送。以致掌內覆沒者。殊涉可駭罪。取考律文。則續大典漕轉條有曰。漕轉上來時。沿邑護送不用心守令僉使萬戶罷黜云。而今此壽弘。自本道及戶曹。旣已罷黜。臣府別無更勘之律。何以爲之。敢稟。傳曰。知道。如有功議。各減一等。李壽弘放送。
정조 9년
洪仁浩。以刑曹言啓曰。因咸鏡監司李𡊠放未放啓本。傳敎內。七道放未放。皆已決處。惟北關狀本。近因淸齋。多日留院。何必更爲回啓。洪原李大榮。北靑李仁植。永興李月乭。明川李興福。關係旣不甚重。竝放送事。命下矣。洪原李大榮。永興李月乭。前因赦典。已蒙特放。今無可論。而北靑李仁植。明川李興福。竝卽放送事。發關分付之意。敢啓。傳曰。知道。
정조 9년
以慶尙監司狀啓六月朔生竹笋進上。節序差早。限內不得封進。惶恐待罪事。傳于洪仁浩曰。勿待罪事回諭。
정조 9년
禁府啓目。右漕倉領運差使員前赤梁僉使金尙潤。前薺浦萬戶尹宅輝等原情云云傳旨內。辭緣泛稱遲晩。竝只刑推得情。何如。判付啓。除刑推議處爲良如敎。又啓目。南所部將孫仁博原情云云傳旨內。辭緣泛稱遲晩。刑推得情。何如。判付啓。除刑推議處爲良如敎。又啓目。右漕倉都差使員晉州牧使洪秉殷原情云云傳旨內。辭緣泛稱遲晩。刑推得情。何如。判付啓。除刑推議處爲良如敎。又啓目。後漕倉破船地泰安縣監李壽弘原情云云傳旨內。辭緣泛稱遲晩。所當請刑是白乎矣。曾經宣傳官。勿爲請刑。旣有先朝受敎。議處。何如。判付啓。傳曰。依允。